《麦子滋庄门外有树经冬不凋至春脱落名曰拗春木戏题以诗》
清代·成鹫

泷西雨雪寒羁孤，静观物理知盈虚。特来问取滋庄去，门前有树青阴敷。

凌寒独立见天倪，高高枝叶深根株。拳挛屈曲远绳墨，匠石不顾樵不苏。

何由得此老古橛，岂是散木还大樗。主人云是拗春木，当春落叶冬生荂。

不宜城市宜山谷，多生盘石嫌沮污。我闻斯语深叹息，草木何智人何愚。

宇宙之大含万有，繁华零落皆虚无。至人槁心若槁木，任运辗转同辘轳。

大尽三十小廿九，六丁六甲乘隙驹。造物小儿太轻薄，假立名字欺凡夫。

安知彼春者不以为冬，荣者不以为枯。春拗木乎，木拗春乎，春与木两不能相知也，其待彼也夫。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。